ખાસ કરીને સ્થાનિક દુકાનદાર અને વેપારીઓમાં ફફડાટની લાગણી ફેલાઇ ગઇ હતી. ઘણા સમયથી રસ્તા પર આડેધડ પાર્ક કરાતાં વાહનોને ડીટેઇન કરવાના તેમજ ટ્રાફિકના નિયમનનું ઉલ્લંઘન કરતા વાહનચાલકો વિરુદ્ધમાં કાયદેસરની કાર્યવાહી કરવાની પોલીસે મહાઝુંબેશ શરૂ કરી છે. આજે સવારે ડીસીપી ઝોન-પના આદેશથી ખોખરાબ્રિજથી સીટીએમ સર્કલ સુધી પોલીસ ટ્રાફિક ડ્રાઇવ યોજી હતી, જેમાં ૩૦૦ કરતાં વધુ પોલીસ કર્મચારીઓએ ટ્રાફિકના નિયમોનું ઉલ્લંઘન કરનાર વાહનચાલકો વિરુદ્ધમાં કાર્યવાહી કરી હતી. છેલ્લા ઘણા સમયથી ચાલતી પોલીસની આ ઝુંબેશના પગલે આજે વહેલી સવારે પણ ટ્રાફિક ડ્રાઇવનું આયોજન રાખવામાં આવ્યું હતું. ઝોન પના ડીસીપી હીમકરસિંગના આગેવાનીમાં ચાર એસીપી, પીઆઇ, પીએસઆઇ સહિત ૩૦૦ કરતાં વધુ પોલીસ કર્મચારીએ ખોખરાબ્રિજથી સીટીએમ સર્કલ સુધી ટ્રાફિક ડ્રાઇવ કરી હતી. સવારે પોલીસે કરેલી ટ્રાફિક ડ્રાઇવમાં ગેરકાયદે પાર્કિગ કરાયેલા સંખ્યાબંધ વાહનોને ડીટેઇન કર્યા હતા ત્યારે હેલ્મેટ વગર વાહન ચલાવતા ચાલકોને મેમા આપ્યા હતા. પુરઝડપે વાહન ચલાવતા લોકોને પણ પોલીસે દંડ કર્યો હતો. આ સિવાય કારમાં સીટ બેલ્ટ પહેર્યો ના હોય તેવા ચાલકોને પણ દંડ કરવામાં આવ્યો હતો.